ET Euroopa Liidu Teataja L 63/14

NÕUKOGU OTSUS,

28. veebruar 2008,

millega rakendatakse määruse (EÜ) nr 168/2007 säte Euroopa Liidu Põhiõiguste Ameti mitmeaastase raamistiku vastuvõtmise kohta aastateks 2007–2012

(2008/203/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 15. veebruari 2007. aasta määrust (EÜ) nr 168/2007, millega asutatakse Euroopa Liidu Põhiõiguste Amet, (1) eriti selle artikli 5 lõiget 1,

võttes arvesse komisjoni ettepanekut,

võttes arvesse Euroopa Parlamendi arvamust,

ning arvestades järgmist:

(1) Pidades silmas Euroopa Liidu Põhiõiguste Ameti (edaspidi „amet”) asutamise eesmärke ning selleks, et amet saaks täita oma ülesandeid nõuetekohaselt, tuleb vastavalt määruse (EÜ) nr 168/2007 artikli 5 lõikele 2 täpselt kindlaks määrata tema tegevuse teemavaldkonnad mitmeaastases raamistikus, mis hõlmab viit aastat.

(2) Ameti tegevuse muude teemavaldkondade seas peaks raamistik hõlmama võitlust rassismi, ksenofoobia ja nendega seotud sallimatusega.

(3) Kõnealune raamistik peaks olema kooskõlas liidu prioriteetidega, võttes nõuetekohaselt arvesse Euroopa Parlamendi resolutsioonidest ja nõukogu järeldustest tulenevaid suundumusi põhiõiguste valdkonnas.

(4) Raamistik peaks vajalikul määral arvestama ameti rahaliste ja inimressurssidega ning seda peaks kohaldama üksnes ühenduse õiguse reguleerimisala piires.

(5) Raamistik peaks sisaldama sätteid, mille eesmärk on tagada, et ameti tegevus täiendab ühenduse ja liidu teiste organite, ametkondade ja ametite ning Euroopa Nõukogu ja teiste põhiõiguste alal tegutsevate rahvusvaheliste organisatsioonide tegevust. Mitmeaastane raamistik mõjutab kõige enam järgmisi ühenduse ameteid ja asutusi, kelle eesmärke tuleks seega arvestada: Euroopa Soolise Võrdõiguslikkuse Instituut, mis on loodud Euroopa Parlamendi ja nõukogu 20. detsembri 2006. aasta määrusega (EÜ) nr 1922/2006 (millega luuakse Euroopa Soolise Võrdõiguslikkuse Instituut), (2) ning Euroopa Andmekaitseinspektor, kelle ametikoht on loodud Euroopa Parlamendi ja nõukogu 18. detsembri 2000. aasta määrusega (EÜ) nr 45/2001 (üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta), (3) ning Euroopa Ombudsman.

(6) Ettepaneku väljatöötamise ajal pidas komisjon nõu Euroopa Liidu Põhiõiguste Ameti haldusnõukoguga viimase 12.–13. juuli 2007. aasta koosolekul ja sai kirjalikud märkused 25. juuli 2007. aasta kirjaga.

(7) Käesolevas raamistikus määratletakse ameti tegevuse täpsed teemavaldkonnad, kusjuures ameti mitu alalist ülesannet on kindlaks määratud määruse (EÜ) nr 168/2007 artiklis 4, muu hulgas ülesanne suurendada avalikkuse teadlikkust põhiõigustest ning levitada aktiivselt teavet ameti töö kohta.

(8) Amet võib tegutseda ka väljaspool mitmeaastases raamistikus kindlaksmääratud teemavaldkondi, kui seda taotlevad Euroopa Parlament, nõukogu või komisjon vastavalt määruse (EÜ) nr 168/2007 artikli 5 lõikele 3, juhul kui ameti rahalised ja inimressursid seda lubavad,

ON TEINUD JÄRGMISE OTSUSE:

Artikkel 1

Mitmeaastane raamistik

1. Käesolevaga kehtestatakse Euroopa Liidu Põhiõiguste Ameti (edaspidi „amet”) mitmeaastane raamistik aastateks 2007–2012.

2. Vastavalt määruse (EÜ) nr 168/2007 artiklile 3 täidab amet määruse (EÜ) nr 168/2007 artikli 4 lõikes 1 määratletud ülesandeid nendes teemavaldkondades, mis on sätestatud käesoleva otsuse artiklis 2.

Artikkel 2

Teemavaldkonnad

Teemavaldkonnad on järgmised:

a) rassism, ksenofoobia ja nendega seotud sallimatus;

b) diskrimineerimine soo, rassi või etnilise päritolu, usutunnistuse või veendumuste, puude, vanuse, seksuaalse sättumuse või vähemusse kuulumise alusel ning mis tahes mitmel eelnimetatud põhjusel (mitmekordne diskrimineerimine);

c) kahju hüvitamine ohvritele;

d) lapse õigused, sealhulgas laste kaitse;

e) varjupaiga, sisserände ja sisserändajate integreerimisega seotud küsimused;

f) viisaküsimused ja piirikontroll;

g) liidu kodanike osalemine liidu demokraatlikus toimimises;

h) infoühiskond ning eelkõige õigus eraelule ja isikuandmete kaitse;

i) juurdepääs tõhusale ja sõltumatule õigusemõistmisele.

Artikkel 3

Vastastikune täiendavus ja koostöö teiste asutustega

1. Käesoleva raamistiku rakendamiseks teeb amet koostööd ja kooskõlastab oma tegevust ühenduse asjaomaste organite, ametkondade ja ametite, liikmesriikide, rahvusvaheliste organisatsioonide ja kodanikuühiskonnaga vastavalt tingimustele, mis on sätestatud määruse (EÜ) nr 168/2007 artiklites 7, 8 ja 10.

2. Amet kooskõlastab oma tegevust eelkõige Euroopa Nõukogu tegevusega vastavalt määruse (EÜ) nr 168/2007 artiklis 9 sätestatud tingimustele ja samas artiklis nimetatud kokkuleppele.

3. Amet käsitleb soo alusel toimuvat diskrimineerimist üksnes sel määral, kui see on seotud artikli 2 punktis b nimetatud diskrimineerimise küsimustes tehtava tööga ja on selle töö seisukohalt vajalik, võttes arvesse määrusega (EÜ) nr 1922/2006 loodud Euroopa Soolise Võrdõiguslikkuse Instituudi üldeesmärke, milleks on aidata kaasa soolise võrdõiguslikkuse edendamisele, sealhulgas soolise võrdõiguslikkuse süvalaiendamisele ühenduse kõikides poliitikavaldkondades ja nendel põhinevates siseriiklikes poliitikavaldkondades, võitlusele soolise diskrimineerimisega ning ELi kodanike teadlikkuse suurendamisele soolise võrdõiguslikkuse küsimuses, ja tugevdada seda, osutades tehnilist abi ühenduse institutsioonidele, eelkõige komisjonile, ning liikmesriikide ametiasutustele.

4. Amet täidab oma ülesandeid infoühiskonnaga seotud inimõiguste küsimuste valdkonnas, ilma et see piiraks Euroopa andmekaitseinspektori vastutust tagada vastavalt oma kohustustele ja pädevusele, mis on sätestatud määruse (EÜ) nr 45/2001 artiklites 46 ja 47, et ühenduse institutsioonid ja asutused austavad füüsiliste isikute põhiõigusi ja -vabadusi, eelkõige nende õigust eraelu puutumatusele.

Brüssel, 28. veebruar 2008 Nõukogu nimel eesistuja D. MATE

(1) ELT L 53, 22.2.2007, lk 1.

(2) ELT L 403, 30.12.2006, lk 9.

(3) EÜT L 8, 12.1.2001, lk 1.